Document ID: 31993R1657

Padomes Regula (EEK) Nr. 1657/93
(1993. gada 24. jūnijs),
ar ko uz laiku aptur autonomos kopējā muitas tarifa nodokļus dažiem rūpniecības ražojumiem, ar kuriem paredzēts apgādāt Azoru un Madeiras salu brīvās zonas
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 28. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā ar Padomes Lēmumu 91/315/EEK [3] ir izveidota speciāla izvēles programma atbilstīgi Madeiras un Azoru salu nošķirtībai un novietojumam uz salām (Poseima);
tā kā ar šo lēmumu izveidotās vispārējās pasākumu programmas sakarā tika noteikts, ka, lai veicinātu minēto autonomo apgabalu ekonomisko un sociālo attīstību, brīvās zonas varētu būt efektīvs līdzeklis attiecīgo apgabalu ekonomiskajai attīstībai; tā kā būtu lietderīgi pieņemt īpašus muitas pasākumus attiecībā uz Azoru un Madeiras salu brīvajām zonām piemērojamo režīmu;
tā kā Padomes 1992. gada 15. jūnija Regula (EEK) Nr. 1604/92, ar ko groza Regulu (EEK) Nr. 2504/88 par brīvajām zonām un brīvajām noliktavām [4], noteica, ka uz šo autonomo apgabalu brīvajās zonās veikto ražošanu neattiecas ekonomiskie nosacījumi, kādi paredzēti aktīvās apstrādes režīmam;
tā kā lūgumā, kas iesniegts 1992. gada martā un papildināts 1992. gada 22. oktobrī un 1993. gada 20. janvārī, Portugāles kompetentās iestādes lūdza piešķirt atbrīvojumu no kopējā muitas tarifa importa nodokļiem dažiem rūpniecības ražojumiem, ar kuriem paredzēts apgādāt Azoru un Madeiras salu brīvās zonas;
tā kā situācijas sīkāka izpēte liecina, ka šāds pasākums varētu sniegt nepieciešamo atbalstu ekonomiskās aktivitātes attīstībai minētajās brīvajās zonās;
tā kā, lai tieši neietekmētu kopējā tirgus darbību, šim pasākumam jānosaka laika ierobežojums un jāveic atbilstošas darbības, lai nodrošinātu, ka ražojumi, kam piešķirts atbrīvojums, ir paredzēti vienīgi minēto brīvo zonu apgādāšanai;
tā kā Komisijai jābūt informētai par šā importa apjomiem,
IR PIEŅĒMUSI ŠO REGULU.
1. pants
1. Kopējā muitas tarifa nodokļi, kas piemērojami pielikumā uzskaitītajiem ražojumiem, tiek pilnīgi atcelti līdz 2000. gada 31. decembrim.
2. Regulas 1. panta 1. punktā minētā atcelšana attiecas vienīgi uz ražojumiem, ar kuriem paredzēts apgādāt Azoru un Madeiras salu brīvās zonas.
3. Portugāles kompetentās iestādes pieņem noteikumus, kas nepieciešami, lai nodrošinātu atbilstību 2. punktam saskaņā ar attiecīgiem Kopienas noteikumiem par galīgo izmantošanu, jo īpaši Kopējā muitas tarifa nodokļu piemērošanu, ja konkrētos ražojumus nogādā uz citām vietām Kopienas muitas teritorijā.
Tiklīdz iespējams, tās paziņo Komisijai par šiem pasākumiem.
2. pants
Portugāles kompetentās iestādes katru gadu ne vēlāk kā līdz 15. martam informē Komisiju par to 1. pantā minēto ražojumu importa apjomu, kam iepriekšējā gada laikā piemērota tarifu atcelšana.
3. pants
Komisija pēc apspriešanās ar Portugāles kompetentajām iestādēm 2000. gadā izpēta pieņemto pasākumu ietekmi uz Azoru un Madeiras salu brīvo zonu attīstību un, ja nepieciešams, iesniedz atbilstošus priekšlikumus.
4. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1993. gada 24. jūnijā

Labels: 3
18
15
1